Бердибай кызы Жеңиш

Бердибай кызы Жеңиш Өрмөкчү жана шырдакчы. 1945-ж. Кочкор районундагы Тендик (Койлубай) айылында төрөлгөн.

Бишкектеги политехникалык институттун механикалык факультетин бүткөн. Азыр Айнур заводунда инженер. Узчулукту энеси Мариядан алган. Жеңиш таар буюмдарынын ичинен боз үйдүн кара терме боо-чууларына арбын узданат. Тегиричке 102 түгөйлүу жипти алат. Көк-кызыл геометриялык көчөттөрдү көчүрүүдө «мүйүз оюмдары» ийкемдүү келип, аны үч катар берүүдө өзөгү (ромбик) табакча болуп, сыртынан дагы «мүйүз оюмдары» кайталанып, үчүнчү катары «колтук оюм» көчөт болуп түшөт. Ошондо буюмдун жазылыгы орточо 30-31 см келет. Анын жээгинин кыюу жибине 9 тал жип кетип, «чычкан изи» түшөт. Уз үзүк боого «тай туяк» көчөтүн болжолдо 12-15 см жазылыкта түшүрөт. Кыюусу сары-карадан болот. Ошондо туурдук боо 8-10 см, уук тизгичке 18 жуп жип аркылуу «чагармак көчөтү» келет. Жедиштин кийиз буюмдарында чебер аткаруучулугу бар. Анда көбүнчө «мүйүз оюмдарын» «мүйүз оюмдары» менен, анан «мүйүз оюмдарын», «балдак оюмду» (ал «бадам оюм», «куш оюм» сымалданат) «колтук оюмга», «четтик оюмга» келтирет. Ошондо көк-кызыл, күрөң-сары, ак-кара, кара-кызыл, жашыл-кызыл (жашыл - мусулмандардын түсү, дүйнөлүк классикада да ушундай бааланат) беттешет. Сүрөттө Жеңиш уз энеси Ысакан келини Мария менен. Эмгеги баттамада.

 Колдонулган адабияттар 
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар